Diari Oficial de la Generalitat Valenciana


Sumari del DOGV 2253, del 26-04-1994 (1994/800501)

DECRET 74/1994, de 12 d'abril, del Govern Valencià, pel qual s'aprova l'Oferta d'Ocupació Pública de la Generalitat Valenciana per a 1994.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/04/12/74/dof/vci/html**

### Dades del document

Número de DOGV
:   2253

Data del DOGV
:   26-04-1994

Secció del DOGV
:   DISPOSICIONS GENERALS

Número del document
:   1994/800501


Data del document
:   12-04-1994

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 74/1994, de 12 d'abril, del Govern Valencià, pel qual s'aprova l'Oferta d'Ocupació Pública de la Generalitat Valenciana per a 1994. [94/2534]  
La Llei 21/1993, de 29 de desembre, de Pressupostos Generals de l'Estat per a 1994, estableix els criteris generals que hauran de regir les incorporacions d'efectius al servei del sector públic, i disposa en l'article 21.4 que les convocatòries de places per a l'ingrés del nou personal, qualsevol que siga la seua naturalesa, es limitaran a les que excepcionalment es consideren inajornables, i s'establirà la necessitat que les lleis de pressupostos de les comunitats autònomes per a aquest exercici incloguen, expressament, aquests criteris.  
En aquest marc, la Llei 6/1993, de 31 de desembre, de Pressupostos de la Generalitat Valenciana per a 1994, suspèn, en l'article 9, en l'àmbit de la Generalitat Valenciana i les seues entitats autònomes la vigència de l'article 20.4 del text refós de la Llei de la Funció Pública Valenciana, relatiu a la necessitat que l'Oferta d'Ocupació Pública continga la totalitat de places dotades pressupostàriament i que estiguen vacants, i també inclou, seguint els principis generals establerts per l'administració de l'Estat que, no obstant això, el Govern Valencià podrà autoritzar excepcionalment, a proposta de la Conselleria d'Administració Pública, després de l'informe favorable de la Conselleria d'Economia i Hisenda, la convocatòria d'aquelles places amb dotació pressupostària que siguen estrictament necessàries per al funcionament dels serveis públics i estiguen ocupades de forma interina o temporal.  
Correspon, per tant, al Govern Valencià, autoritzar les convocatòries públiques en què es done algun d'aquests supòsits, i considerar-les, en qualsevol cas, excepcions al context global de restricció pressupostària. Aquestes restriccions respecte de la incorporació de personal extern indueixen al desenvolupament de mecanismes interns que permeten una major distribució de recursos humans a una més ajustada avaluació de les necessitats de personal i a una millor ordenació dels processos de gestió en matèries d'accés, mobilitat i distribució d'efectius.   
Basant-se en tot això, i d'acord amb els criteris exposats, s'ofereixen únicament llocs d'urgent i necessària cobertura, tant d'aquells grups que han de servir de base al personal directiu de l'administració, com d'aquells altres que per la seua especialitat responen a necessitats inajornables.  
La promoció interna queda reforçada també per la Llei 22/1993, de 29 de desembre, en preveure l'adopció de mesures específiques per al desenvolupament com a conseqüència dels sistemes de planificació i racionalització de recursos humans, de conformitat amb els criteris inclosos en l'acord administració-sindicats per a modernitzar l'administració i millorar les condicions de treball.  
Com a part integrant de l'Oferta d'Ocupació Pública, haurà de promoure's el procés de funcionarització derivat de l'aplicació de la disposició transitòria primera del Decret Legislatiu de 20 de març de 1991, pel qual s'aprovà el text refós de la Llei de la Funció Pública Valenciana, els principis generals del qual seran establerts pel Govern Valencià, mitjançant decret, i desplegat en les corresponents convocatòries.  
S'inclou, també, com en anteriors ofertes, la incorporació a la funció pública del personal discapacitat, reservant-se un percentatge en les corresponents proves selectives.  
Per tant, després de la negociació amb les organitzacions sindicals més representatives, a proposta del conseller d'Administració Pública, i amb la deliberació prèvia del Govern Valencià, en la reunió del dia 12 d'abril de 1994,  
DECRETE:  
Article primer  
En compliment de l'article 9 de la Llei 6/1993, de 31 de desembre, de Pressupostos de la Generalitat Valenciana per a 1994, s'aprova l'Oferta d'Ocupació Pública per a 1994 i s'autoritzen les convocatòries de les proves selectives que calguen per a cobrir els llocs que hi conté, en els termes que s'estableixen en aquest decret.  
Article segon  
En l'oferta s'inclouen els llocs ocupats per personal funcionari interí i laboral temporal, amb dotació pressupostària i estrictament necessaris per al funcionament dels serveis públics, la provisió dels quals es preveu realitzar durant aquest exercici i que s'indiquen en l'annex únic.  
Article tercer  
Es reservarà en cada convocatòria el 40% de les places ofertes per a ser proveïdes per promoció interna, en els termes establerts en l'article 50 del text refós de la Llei de la Funció Pública Valenciana i en l'acord administració-sindicats per a modernitzar l'administració i millorar les condicions de treball.  
Article quart  
1. D'acord amb allò establert en la Llei 13/1982, de 7 d'abril, d'Integració Social dels Minusvàlids, en les proves selectives, incloses les corresponents a la promoció interna, seran admeses les persones amb minusvàlues en igualtat de condicions amb els altres aspirants. A més, s'establirà una reserva no inferior al 3% de les places per a ser cobertes per personal amb discapacitat de grau igual o superior al 33%, de manera que progressivament s'arribe al 2% dels efectius totals del personal de l'administració de la Generalitat Valenciana sempre que superen les proves selectives.  
2. A l'efecte d'aquest article, correspondrà als òrgans competents de la Conselleria de Treball i Afers Socials de la Generalitat Valenciana, de l'administració de l'Estat i d'altres comunitats autònomes l'acreditació de la condició de persona amb minusvàlua o discapacitat.  
La compatibilitat amb l'exercici de tasques i funcions podrà ser acreditada tant pels esmentats òrgans com per l'administració sanitària. En totes les convocatòries es farà indicació expressa d'aquesta competència.  
Article cinquè  
Les convocatòries que es deriven d'aquesta oferta hauran de ser publicades en el termini màxim de tres mesos des de la publicació d'aquest decret. En aquestes els aspirants podran optar per realitzar les proves en qualsevol dels dos idiomes oficials de la Comunitat Valenciana.  
Article sisè  
1. Les proves d'accés corresponents a aquesta oferta, d'acord amb allò que s'establesca en les respectives convocatòries, podran consistir en:  
1.1. Fase d'oposició:  
a) Qüestionari de preguntes tipus test amb respostes alternatives de les quals solament una serà la correcta.  
b) Exercici escrit que consistirà en el desenvolupament de temes del programa que, posteriorment, si així ho preveu la convocatòria, s'haurà de llegir davant el tribunal.  
c) Exercici escrit de contingut pràctic que, posteriorment, s'haurà de llegir davant el tribunal quan així ho reculla la convocatòria.  
d) Exercicis de coneixements d'idiomes comunitaris i d'idioma valencià, que podran contenir elements escrits i orals segons es determine en les corresponents convocatòries.  
e) Curs selectiu o, si hi manca, període de pràctiques en l'administració de la Generalitat Valenciana per al personal dels grups A i B, en els termes que es determinen en les corresponents convocatòries, que haurà de ser superat a l'efecte previst en l'article 20.2 del Decret 69/1986, de 2 de juny, del Govern Valencià, pel qual s'aprova el Reglament de Selecció de Personal i Provisió de Llocs de Treball.   
Per al personal del grup C, la convocatòria podrà preveure la realització d'un curs de formació per aquells aspirants que hagen superat les corresponents proves selectives.  
1.2. Fase de concurs: si escau, es desenvoluparà d'acord amb el previst en cada convocatòria.  
2. Tant les qüestions del test com els temes objecte de la resta d'exercicis seran elaborats pel tribunal, si bé aquest podrà comptar amb la col·laboració d'especialistes en els termes previstos en l'esmentat Decret 69/1986.  
Els exercicis previstos en els apartats a), b) i c) tindran el caràcter d'obligatoris i eliminatoris. Els exercicis previstos en l'apartat d) tindran el caràcter d'obligatoris i no eliminatoris.  
3. La confidencialitat de les proves en el procés de traducció, mecanització, reproducció i custòdia fins al moment de l'examen, i també la vigilància dels exercicis una vegada realitzats, seran garantides pel tribunal i per la Direcció General de la Funció Pública.  
4. Els tribunals de les proves selectives seran designats d'acord amb el que estableix l'article 13 del text refós de la Llei de la Funció Pública Valenciana i els articles 15 i 16 del Decret 69/1986, i se subjectaran en el seu règim i funcionament a allò establert en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. El nomenament dels tribunals es durà a terme amb posterioritat a la publicació de les llistes provisionals d'admesos a les proves selectives, a l'efecte previst en els articles 28 i 29 de la Llei 30/1992.   
Article setè  
1. A l'efecte previst en l'article 20 del Decret Legislatiu de 20 de març de 1991, els aspirants que superen les proves selectives i tinguen la condició d'habilitats o de funcionaris de carrera amb destinació provisional, ingressaran en l'administració pública de la Generalitat Valenciana pel concurs general que a l'efecte convocarà la Direcció General de la Funció Pública.  
2. Els habilitats del torn de promoció interna que ocupen amb destinació definitiva llocs de treball classificats dins el grup de titulació a què han accedit, podran optar per continuar en aquest o participar en el concurs a què fa referència el punt anterior. Per als qui opten per la continuïtat en el lloc que ocupaven amb caràcter definitiu, la resolució del concurs determinarà la data d'efectes d'aquesta.  
3. Quant a la reserva de discapacitats per a la provisió dels llocs per mitjà del concurs general esmentat, tindrà preferència l'adequació als llocs de treball, pel que fa a la seua discapacitat, a l'ordre de puntuació obtinguda en les proves selectives.  
Article vuitè  
Els funcionaris que ingressen en l'administració de la Generalitat Valenciana mitjançant el concurs general a què fa referència l'article anterior, començaran a consolidar el grau corresponent al nivell del lloc que obtinguen en el concurs.  
Si els esmentats funcionaris obtenen amb posterioritat un lloc de nivell superior sense haver consolidat el grau corresponent al nivell del lloc inicial, es computarà el temps de serveis prestats en aquell fins a l'adquisició del grau corresponent al nivell de l'esmentat lloc inicial en procés de consolidació.  
Article novè  
Les convocatòries objecte d'aquesta Oferta d'Ocupació Pública, a les quals siga d'aplicació la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Comunitat Europea, ho reflectiran així en les seues bases.  
DISPOSICIONS ADDICIONALS  
Primera  
La Direcció General de la Funció Pública organitzarà les proves selectives per a l'ingrés en l'administració de la Generalitat Valenciana que es deriven de les convocatòries objecte d'aquesta Oferta d'Ocupació Pública. Aquestes proves es concretaran en les respectives convocatòries quant al nombre de llocs i naturalesa jurídica d'aquests.  
Segona  
La Direcció General de la Funció Pública fixarà en les corresponents convocatòries els models de sol·licitud per a participar en els procediments d'ingrés i els sistemes de pagament dels drets d'examen.  
DISPOSICIó DEROGATòRIA  
Queden derogades totes les altres normes d'igual o inferior rang que s'oposen al que estableix aquest decret.  
DISPOSICIó FINAL  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 12 d'abril de 1994  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER  
ANNEX úNIC  
Oferta d'Ocupació Pública 1994  
I. Sector d'administració general  
a) Grup A 15  
Total administración general 15  
II. Sector d'administració especial  
a) Grup A  
1. Tècnic publicacions 1  
2. Tècnic documentalista 2  
3. Llicenciat Educació Física 2  
4. Informàtic (s. lògics) 10  
5. Arquitecte 9  
6. Llicenciat Ciències Físiques 3  
 (Inst. Radiològiques)  
7. Tècnic mediambiental 5  
8. Investigadors IVIA 2  
b) Grup B  
1. Tècnic mitjà de promoció lingüística 7  
2. Tècnic mitjà d'activitats turístiques 4  
3. Enginyer tècnic industrial 4  
4. Informàtic 10  
5. Arquitecte tècnic 9  
c) Grup C  
1. Agent qualitat ambiental 10  
2. Informàtics 5  
Total administració especial 83  
III. Laborals  
a) Grup A  
Tècnic de formació i inserció 20  
b) Grup B  
1. Tècnic mitjà de formació i inserció 19  
2. Tècnic mitjà activitats juvenils 2  
3. Tècnic mitjà d'acció social 3  
4. Tècnic mitjà de protecció civil 8  
Total laborals 52  
Total Oferta d'Ocupació Pública 150


Còpia Permalink ELI